KOMISJONI ARUANNE EUROOPA PARLAMENDILE JA NÕUKOGULE

Euroopa Liidus maanteetranspordis kasutatava bensiini ja diislikütuse kvaliteet

(Aruandeaasta 2018)

1. Sissejuhatus

Vastavalt bensiini ja diislikütuse kvaliteeti käsitleva direktiivi 98/70/EÜ (edaspidi „kütusekvaliteedi direktiiv“) artiklile 7a ning nõukogu direktiivi 2015/652/EL (millega kehtestatakse arvutusmeetodid ja aruandlusnõuded vastavalt direktiivile 98/70/EÜ) artiklile 5 peavad liikmesriigid igal aastal esitama aruande oma territooriumil tarnitud kütuse ja energia kasvuhoonegaaside heitemahukuse kohta. See aruandekohustus kehtis esimest korda aruandeaastal 2017 pärast nõukogu direktiivi (EL) 2015/652 kohaldamist ja ülevõtmist. Käesolev aastaaruanne sisaldab 2018. aasta kohta esitatud andmeid.

Peale selle on liikmesriigid direktiivi 98/70/EÜ artikli 8 lõike 3 kohaselt kohustatud esitama andmed riigi kütusekvaliteedi kohta eelmisel kalendriaastal.

Käesolevas aastaaruandes võetakse kokku teave, mille liikmesriigid on eespool nimetatud aruandlusnõuete kohaselt esitanud. Aruanne on koostatud andmete põhjal, mille liikmesriigid esitasid Euroopa Keskkonnaametile (EEA) 2018. aasta kohta.

2. Kütuse- ja energialiikide mahud ning olelusringi jooksul tekkivate kasvuhoonegaaside heitemahukus

Kütusekvaliteedi direktiivi artiklis 7a ja nõukogu direktiivis (EL) 2015/652 on kehtestatud aruandlusnõuded järgmise kohta:

·kogumaht iga kütuse- või energialiigi kohta, mis on tarnitud maanteetranspordi ja väljaspool teid kasutatavate liikurmasinate jaoks (sh siseveelaevad, kui need ei ole merel), põllumajandus- ja metsandustraktorite jaoks ning väikelaevade jaoks (kui need ei ole merel);

·olelusringi jooksul tekkivad kasvuhoonegaaside heitkogused energiaühiku kohta, sealhulgas biokütuse hinnangulise heite esialgsed keskmised väärtused, mis tulenevad maakasutuse kaudsest muutusest;

·lähteaine ja tootmisviis iga biokütuse kohta, mis on liikmesriigi territooriumil tarnitud.

Kütusekvaliteedi direktiivi kohaselt peavad liikmesriigid kütusetarnijatelt nõudma, et nad vähendaksid transpordikütuste olelusringi jooksul tekkivate kasvuhoonegaaside heitemahukust (st tarnitud kütuse ja energia olelusringi jooksul tekkivaid kasvuhoonegaaside heitkoguseid energiaühiku kohta) 31. detsembriks 2020 vähemalt 6 % võrreldes 2010. aasta kütuse alusstandardiga (94,1 g CO2eq/MJ). Vähemalt 6 % vähendamise eesmärgi täitmise hindamisel ei võeta arvesse maakasutuse kaudsest muutusest tulenevat kasvuhoonegaaside heidet.

2018. aastal esitasid kõik 28 liikmesriiki (samuti Norra ja Island) sobivas vormis andmed kasvuhoonegaaside heitkoguste vähendamise kohta.

2.1Kasvuhoonegaaside heide ja kaugus 2020. aasta eesmärgist

Esitatud andmete kohaselt oli 28 aruande esitanud liikmesriigis 2018. aastal tarnitud kütuse ja energia kasvuhoonegaaside keskmine heitemahukus 90,6 gCO2eq/MJ, mis on 3,7 % väiksem 2010. aasta alusstandardist 94,1 gCO2eq/MJ. See tähendab, et 2018. aastal säästeti 51 miljonit tonni CO2 ekvivalenti (CO2eq). Kütusetarnijate edusammud on aastatel 2017–2018 olnud vähesed: aruannete põhjal on kütuse kasvuhoonegaaside keskmine heitemahukus vähenenud 0,3 protsendipunkti.

2018. aasta andmed näitavad, et ELi kütusetarnijad 28 aruande esitanud liikmesriigist tõenäoliselt ei saavuta eesmärki vähendada transpordikütuste kasvuhoonegaaside heitemahukust 2020. aastaks keskmiselt 6 % võrreldes 2010. aastaga (vt joonis 1). Tuleb märkida, et 2018. aasta kohta ei ole teada ühtegi juhtu, kus heitkoguseid oleks vähendatud töötlemiseelses etapis. Ootuste kohaselt peaks selles etapis saavutatav vähendamine siiski kaasa aitama eesmärgi saavutamisele aastal 2020.

Ka edusammud erinevad riigiti suuresti. 23 liikmesriigis on heitkoguseid 2018. aastal endiselt vähendatud vähem, kui on vabatahtlik vahe-eesmärk 4 %, mida liikmesriikidel oli õigus kütusetarnijatelt nõuda juba 2017. aastaks. Rootsi ja Soome on ainsad liikmesriigid, kes on juba ületanud 2020. aastaks seatud 6 % vähendamise eesmärgi (täpsemad andmed on esitatud Euroopa Keskkonnaameti tehnilises aruandes nr 2/2020 transpordikütuste kasvuhoonegaaside heitemahukuse kohta ELis aastal 2018). Seepärast peavad peaaegu kõik liikmesriigid võtma kiiresti lisameetmeid, et tagada 2020. aasta eesmärgi saavutamine.

Joonis 1. Kütuse kasvuhoonegaaside heitemahukuse vähendamine, mille ELi kütusetarnijad on saavutanud liikmesriikides aastatel 2010–2018 (allikas: EEA)